 Nina CABA Logaritmul tăcerii – poeme – Lucrare editată de Biblioteca Judeţeană „Petre Dulfu” Baia Mare în cadrul Programului Pagini Contemporane Coordonator: Dr Teodor Ardelean Descrierea CIP CABA, NINA Logaritmul tăcerii : poeme / Nina Caba ; Cuvânt înainte de Silvia Rodica Pop – Baia Mare : Biblioteca Judeţeană „Petre Dulfu”, p : il ISBN - - - - - Proiect susţinut de Clubul Lions „Rivulus Dominarum” Baia Mare Culegere text: elevii Iulia Ţînţaş (Colegiul Naţional „Vasile Lucaciu” Baia Mare) şi Cristian Paşka (Colegiul Naţional „Gheorghe Şincai” Baia Mare) Grafică: eleva Anca Crişan (Liceul de Artă Baia Mare) Copertă şi realizare grafică: Alexandru Roman Multiplicare: Gheorghe Şut Volum dedicat părintelui Arsenie Boca, părintelui Lavrente, Părintelui Iustin Pârvu şi tuturor martirilor neamului românesc Motto: Vâslesc în noi conştiinţele străbune, Strămoşii, toţi, ne curg sub osul frunţii, Credinţa noastră încordată ca un arc S-a pregătit să mute iarăşi munţii Cuvânt înainte Înţelegerea şi aprecierea corectă a poeziei doamnei Nina Caba implică pătrunderea în sensibilitatea personalităţii sale, un orizont sufletesc deosebit de bogat, indefinit marcat de un puternic sentiment al destinului, ajungând la modul ei original de a vibra în faţa lumii Ideile poetice sunt reflectate prin cuvinte cu valoare de simbol, într-un limbaj simplu, cu accent pe esenţă, pe trăire şi idee poetică „Privirea ta/ delapidează zborul/ şi năruie-n secunde viitorul” (Palimpsest cu fructe de pădure) Poezia ei ni se dezvăluie prin adâncimea semnificaţiilor ce corespund celor câteva teme şi motive lirice, ce se dovedesc a fi, de fapt, „nervurile” volumului de poezie: „Să te trag/ din vis afară,/ tapetând cu tine clipa,/ să sondez nemărginirea,/ decupând-o cu aripa” (Frescă) Lumina şi întunericul sunt două metafore revelatorii, între care predominantă este metafora luminii, ca formă de trăire a misterului Acestora li se adaugă şi suferinţa „Doamne,/ Oglindeşte-te în mine/,/ Prin lucrare dă-mi misterul,/ Noi românii, întru tine/ Fă să ne-nrudim cu cerul” (Logaritmul tăcerii) „Să se facă lumină” spune un vechi citat biblic definind importanţa vitală a luminii Nina Caba simte foarte bine acest lucru, trăind bucuria luminii vizibile, exterioară fiinţei sale, ce impresionează ochiul omenesc, inundată fiind, în interiorul ei, de cascade de lumină „Sunt o cascadă de lumină/ Dintr-un tărâm necunoscut/ C-o reverenţă bizantină/ Vin, Doamne, mâna să-ţi sărut” (Cascada de lumină) Lumina reprezintă aici o regăsire a sinelui În volum, lumina este prezentată, din perspectivă creştină, ca semn al dumnezeirii şi al începutului: „Doamne,/ gata sunt să intru în ritm/ cu lumina şi culoarea/ Răsfoind din valuri marea/ Prin tăceri de logaritmi” (Logaritmul tăcerii) În poezia sa, lumina este formă vizibilă de energie, observabilă de ochiul uman, dar radiată prin mişcarea particulelor încărcate energetic: „Tu desenezi infinitul/ În vreme ce eu,/ şterg cu grijă/ din ferestre, întunericul” (Îndeletnicire cotidiană) În volumul Logaritmul tăcerii lumina este simbol ascensional şi reprezintă calea înălţării, mântuirea şi fericirea divină, este matrice a lumii şi legătura între individ şi sinele său astral: „Doamne/ Fă-mă tu să fiu oricând/ Din cununa ta o rază/ Ce secunda traversează/ Tot adâncul luminând” (Logaritmul tăcerii) Poeta simte pulsul luminii, ca o vibraţie, ce exercită o forţă puternică asupra lucrurilor care sunt atinse sau prin care lumina trece: „Lacrimi grele de întuneric/ Se sparg explodând pe trotuare,/ iar copiii amorsaţi cu speranţe/ desenează lumina pe soare” (Oglinzi de rouă) Trăim celebrarea luminii primordiale, ale cărei virtuţi creatoare se risipesc în momentul auroral al lumii: „Să tragem cerul după noi/ca pi-un trofeu de vânătoare,/ să-l înnodăm de curcubeu,/ să-l aşezăm în felinare” (Menuet) Întunericul este simbolul unei existenţe inelare, totul începe şi se sfârşeşte cu el: „Nemişcătoare noapte-şi neagră ca şi vinul/ de capetele tale,/ Mi-e înnodat destinul” (Suspin) Acest destin produce şi multă suferinţă, redată discret în poezie: „În umbra mea, ca într-o oglindă/ se scurge chipu-mi de pe chip/ şi cum sunt tot mai străvezie/ mă prind de lacrimă şi ţip” (Spirala sufletului) În poemele Ninei Caba există o nobleţe a suferinţei „Mirosea a piatră grea/ Noaptea ce te împodobea/ Cel ce nu te mai găsea/ A durere mirosea” (Lui Nichita Stănescu) Suferinţa înnobilează în măsura în care i se descifrează sensul, şi este asumată Găseşti în ea o cale, descoperind că nu e un drum înfundat, ci o încercare trimisă de Dumnezeu „Doamne,/ Iar m-arunc în gândul tău/ Ca să-mi recreezi făptura,/Să nu mai rostesc cu gura/ Numai pomeniri de rău” (Logaritmul tăcerii) Suferinţa produce mutaţii uimitoare: „Se crispează/ Renaşterea în sine,/ putrezeşte în vitralii lumina/ În sublim vegetează durerea / Peste lacrimi se trage cortina” (Cortină de lacrimi) În locul lamentării, apare împăcarea cu sine: „El calcă pe zâmbetul meu/strivindu-l cu ură/ şi Urmele paşilor lui zâmbesc/cu un fel de gură” (Contagiune) Suferinţa este suportabilă, rodind în nobleţe şi spiritualitate: „S-a spart întunericul în cioburi enorme/ şi frigul din inimi acum e zdrobit/ Se scaldă lumina în contururi şi forme/ chiar de la minus la plus infinit” (Renaştere) Spiritualitatea te face să urci nişte trepte, trepte în iubire: „Eşti o amplă teoremă/ dezlegându-se mereu/ cu răbdare şi iubire/ chiar de către tatăl tău” (Sofia) Poezia Ninei Caba ne demonstrează faptul că în momentul în care înţelegi că ce ţi s-a dat, te apropie de Dumnezeu, poţi să înduri orice: „Doamne,/ Să cuprind cu inima/ Şi cu mintea mea puţină/ Strălucirea ta divină/ Un Tabor aş sublima” (Logaritmul tăcerii) Spiritul învinge fragilitatea trupului Credinţa te salvează: „Doamne, Pune-mi tu din nou pe deget,/ Cu peceţi de cer, inelul/ Să-mi înmoi în Psalmi penelul / La urcuşuri să nu preget” (Logaritmul tăcerii) Volumul cuprinde note de optimism, având încredere în natura umană ca un răspuns al luminării dumnezeieşti: „Tu n-ai motive să te întristezi/ Chiar dacă azi, pe frânghia privirilor tale/ Traversează cruciada secundelor îmbrăcate în zale” (Memento) Căutându-şi spaţiul matrice, propice sufletului său, Nina Caba proiectează asupra sa drama umanităţii care trăieşte în vremuri tulburi, drama lumii care şi-a pierdut credinţa: „Pâlpâie spaţiul, pâlpâie/ Lumina învaţă să cadă/ Se scutură viaţa în secunde/ Grefată pe prima zăpadă” (Eternul din pupile) Dimensiunile acestei stări interioare sunt date de îndoială, frică, deznădejde, de frisoanele infernului: „Nu mai ucideţi pruncii nenăscuţi/ Căci ei sunt scutul nostru de lumină/ Sunt raza infinitului din noi,/ Şi viitorul nostru fără vină” (Porunca a VI-a) Poezia acestui volum poate fi înţeleasă, iubită şi acceptată cel mai bine de către cei fără prejudecăţi, fără inhibiţii, fără convenţii De cei a căror imaginaţie este liberă şi neîngrădită Este o redescoperire a unui timp uitat, timpul trăirilor adevărate, timpul luminii, timpul care a fost şi timpul care începe iar Este, în fapt, un timp al nostalgiei, pe care fiecare dintre noi îl poate aşeza acolo unde are nevoie Acolo unde s-a născut iubirea, acolo unde cu toţii tânjim să ne întoarcem, puri ca nişte copii Prof dr Rodica Silvia Pop Mesaj N u ignora fâlfâitul de inimă al acestei secunde într-o limbă sanscrită, ce pulsează continuu spre univers, trecând prin coloana infinită În timp ce, pe ruinele zilei, adolescente virtuale iar vor exersa în aquaforte, rectificând toga acestui amurg luxuriant Radar M i se calcinează speranţele În eterna nerostitei plecări Se topesc, ruginind, În lentile martirii, Se-nchide piramida pe radarul privirii Şi zeităţi de ceară ne vând în cer cărări Frescă S ă te trag din vis afară, tapetând cu tine clipa, să sondez nemărginirea, decupând-o cu aripa Să-ţi restitui apetitul, falsificator de pantă şi Divina Comedie să devină iar vacantă Să cabrez ferocitatea răstignind-o-ntr-o oglindă când prin somnul meu haotic lupii hămesiţi colindă Aripă de aer I ubitule, în părul tău s-a înecat un curcubeu Asfaltu-i ars de umbra mea, distanţa s-o comprim, aş vrea Strâng aurele din icoane, topiţii sfinţi curg pe peroane Sub glezna gândului strivesc câte-un canon bisericesc Când luna veştedă suspină într-o oglindă bizantină, Am să învăţ să înot şi eu, în sângele lui Prometeu Kinetos I au forma apelor şi curg prin crăpătura din amurg Iau forma timpului şi zbor printr-o fereastră din decor Iau forma inimii şi bat pe caldarâmul din palat Iau forma ochilor de zeu, monezi căzând pe pieptul meu Iau forma frigului şi zac În gămălia unui ac Iau forma cuiului intrus bătut în palma lui Isus Iau forma versului nescris şi a frânturii din abis Iau forma formelor şi-ndur cămaşa strâmtului contur Menuet S ă tragem cerul după noi ca pe-un trofeu de vânătoare, să-l înnodăm de curcubeu, să-l spânzurăm de felinare Să scuturăm tăcerile ciorchini, de dimineaţă, să călărim nestingheriţi prelungii cai de ceaţă Lungimi de undă să turnăm în cupele uimirii, din rame şi argintării să vindecăm martirii Să-i agăţăm de vorbe-n cui pe cei din faţa uşii şi-ncoronând dantelării, să luăm drumul cenuşii Îndeletnicire cotidiană T u desenezi infinitul în vreme ce eu şterg cu grijă din ferestre Întunericul Contagiune E l calcă pe zâmbetul meu Strivindu-l cu ură, Şi urmele paşilor lui Zâmbesc c-un fel de gură Palimpsest cu fructe de pădure S urâsul tău are mirosul ierbii, oglindă-n care-şi spală somnul cerbii Şi glasul tău mai picură conture În palimpsest cu fructe de pădure Privirea ta delapidează zborul şi năruie-n secunde viitorul Femeie de ceasornic (D-nei Doina B ) D e-ai şti tu cât albastru îţi curge printre gene, Femeie-mbobocită în dimineţi perene Azi, în ceasul spaimei, vrei să-ţi arunci toţi anii Femeie de mercur, dezacordând litanii Pe chipul tău fierbinte iar se revarsă crinii, Femeie de cristal, reparfumând şi spinii Mai pendulează somnul, în părul tău de zgură, Femeie de ceasornic cu acele pe gură Tu ştii să-ţi iei şi paşii când intri în cetate, Femeie de stibină, tinzând spre puritate Haiku O lacrimă cât orizontul, la capăt pendulând copilăria Sub pleoape tăcerea limpezindu-se Geneza unui frig imens N ingea cu suflete-n adâncuri Corăbii se-afundau pe câmpuri Tu-nzăpezeai pe Dumnezeu Prin fiecare gest al tău Şi-ncărunţind şi zi şi noapte, Cădeau cărările prea coapte Iscând un ger cumplit în soare Coseam un cer de-un fund de mare Trăgeam în somn pe noi pământul, Pe buze se oprea cuvântul, Se sfâşia chiar val pe val, Şi lupi se furişau în cal Fotograme în sepia E u trăgeam lumina Să-mi fie mai aproape, Tu ca o simfonie Te-nvolburai pe clape Mai repetam cu valuri Şi adunam quasari, Recompunând distanţa Din care-mi tot răsari Renaştere S -a spart întunericul în cioburi enorme şi frigul din inimi acum e zdrobit Se scaldă lumina în contururi şi forme chiar de la minus la plus infinit Porunca a VI-a N u mai ucideţi pruncii nenăscuţi Căci ei sunt scutul nostru de lumină Sunt raza infinitului din noi Şi viitorul nostru fără vină De ce vă transformaţi în vechi Irozi? Călăi de vieţi zvârlite la canale? De-L strigaţi cumva pe Dumnezeu Se-afundă glasu-n maldărul de jale Lăsaţi pe prunci să vină la Isus Căci ei sunt roata lumii siderale Să prindem sensul ei, cât mai e timp Că de întoarcere nu mai e cale Nu mai ucideţi pruncii nenăscuţi Căci ei sunt scutul nostru de lumină Sunt raza infinitului din noi Şi viitorul nostru fără vină Rapsodie pentru F G Lorca M i-e cerul gurii plin de verde de un verde-ntunecat Clar de sunet, soare verde, ochi de verde vindecat Unde-o fi acum poetul cu falange de agat? Clar de sunet, soare verde, ochi de verde vindecat Vine îngerul cel verde prin destinu-mi sfârtecat Clar de sunet, soare verde, ochi de verde vindecat Măscăriciu-şi lasă plânsul de o rază disecat Clar de sunet, soare verde, ochi de verde vindecat S-a prelins un şarpe verde şi din linişte a muşcat Clar de sunet, soare verde, ochi de verde vindecat Unde eşti copilărie, în ce coş te-am aruncat? Clar de sunet, soare verde, ochi de verde vindecat Memento T u n-ai motive să te întristezi chiar dacă azi, pe frânghia privirilor tale traversează cruciada secundelor îmbrăcate în zale Nu trebuie să ai remuşcări când dirijezi vântul din vârfuri de turn şi ţi-a scăpat pasărea cu cioc de coşmar şi inel de Saturn Nici licărul nisipului strangulat n-ai de ce să-l regreţi şi nici litera vremii fosforizând arhanghelul ce curge pe pereţi Oglinzi de rouă L acrimi grele de-ntuneric se sparg explodând pe trotuare, iar copii amorsaţi cu speranţe desenează lumina pe soare Contur sonor N insoarea violetă se-aprinde pe moschee Se strânge infinitul în conturul de femeie Ecouri în pupile P e înaltul liniştii de brad aud secundele cum cad Se sparg ecouri în pupile şi desenez conturul altei zile Ah, s-a rupt tunelul de mătase prin care viaţa mă strigase Un ban de-argint prin aburul sculptat aniversează-un clovn decapitat Pe dinlăuntru V ine-un înger de magneziu, subţiat peste măsură, străbătând pe dinlăuntru o monedă de cristal Limbi de aer, limbi de aer, i s-au vindecat pe umeri, şi din zboru-i, buza ceţii, a muşcat adânc, mortal Chihlimbare M ai târziu, ori mai curând, tot am să te prind de gând, de sângele fluturând… Şi am să te smulg pendulei rupte-n două, şi din suavele oglinzi de rouă Poluat cu himere T e întreb, n-ar fi mai comod pentru tine să-ţi bat un cuvânt sub umărul stâng? Apoi să te învăţ matematica sufletului, a sufletului ce predă zăpada prin săruturi subţiri, iar în cupa ce se va umple gravitează tăcerea, tăcerea ca o salbă de ochi Lustruite florete A poi du-te şi dansează pe tăişul acestor lustruite florete, dansează cu inima şi cu petalele pleoapelor tale până când din sângele tău va învia dimineaţa, ca o panteră aburită de culoarea speranţei Transfuzie S e lasă-n noi uitarea ca rugina, de teama răstignirii s-a prăbuşit lumina Zidită-i piramida pe ochi contemporani, ce raşchetează cerul de patru mii de ani Şi le sclipesc pe umeri minţile enorme, limba li-i bătută în cuneiforme Inventează un soare fără nicio pată, să-l arunce-n centrul lumii înc-o dată Spirala sufletului Î n estuarul de iluzii, se scurge chipu-mi de pe chip, ca subţiata resemnare, ţâşnind din palma lui Edip Rostogoliri asurzitoare, căderi de chipuri de pe sine, glorificate de-aşteptarea trecutului ce nu mai vine Alerg continuu după chipu-mi, distanţa parcă se dilată, şi astăzi urc din nou spirala prin limpezimea de-altădată Variantă Î n umbra mea, ca-ntr-o oglindă, se scurge chipu-mi de pe chip, şi cum sunt tot mai străvezie mă prind de lacrimă şi ţip Logica unui armistiţiu H ărţuit înadins de himere, cu şaua în spate parcurg cuvinte înnodate cu lacrimi pe leneşe glezne de burg Perdele de fluturi nocturni azi cad şiroind de pe noi, şi buza fântânii sărută c-o piatră neplânşii eroi Idealuri încep să se piardă, în amfora lumii se scurg, mai umblă doctrina cu zgardă purtată-n pantofi de Licurg Strivit între coperţi de carte S ă fii strivit de fragede cuvinte, Să fii strivit între coperţi de carte, Să te prelingi pe muchii de tipare, Să te rănească litera de moarte Să fii strivit de versul anacronic, Să fii strivit de patinate rime, Să laşi poemul să-ţi deschidă vena Şi nechematul verb să te exprime Să fii strivit de virgule şi puncte, Să fii strivit de semne de-ntrebare, Să te seducă ample ghilimele, Să te ucidă setea de culoare Eternul din pupile – lui M C – Pâlpâie spaţiul, pâlpâie, lumina învaţă să cadă, se scutură viaţa-n secunde grefată pe prima zăpadă Pâlpâie spaţiul, pâlpâie, durerea învaţă să treacă, mai lasă-ţi privirea să spele obsesia care mă-neacă Pâlpâie spaţiul, pâlpâie, poetul mai trece prin vamă, el duce-n pupile eternul şi-un vânt de mesteacăn îl cheamă Pâlpâie spaţiul, pâlpâie, lumina învaţă să cadă, se scutură viaţa-n secunde grefată pe prima zăpadă Suspin Nemişcătoare noapte şi neagră ca şi vinul, de capetele tale mi-e înnodat destinul Trecând cu spada minţii prin nodu-ţi gordian, pe rând deschid ferestre în coduri de mărgean Cortină de lacrimi Putrezeşte surâsul pe buze, Mona Lisa îşi înghite surâsul, omenirea-n vibraţii confuze îşi amestecă plânsul cu râsul Ei se şterg cu surâsuri pe mâini, ei transferă surâsuri pe mituri, lustruiesc cu surâsuri podeaua, licitează surâsuri pe rituri Se crispează Renaşterea-n sine, putrezeşte-n vitralii lumina, în sublim vegetează durerea, peste lacrimi se trage cortina Sechestru Am să pun la oră zgardă, ca trecând să nu se piardă Iar pe gândurile tale pun cămaşă grea, de zale Şi în valuri sap morminte, pun sechestru pe cuvinte Mirosea a clar de vânt – lui Nichita Stănescu – Mirosea a semn strivit ideea de infinit, a cuvinte mirosea somnul ce te albăstrea Mirosea a clar de vânt locul tău de pe pământ, ceea ce nu se vedea a uitare mirosea Mirosea a stea polară timpul de pe timp când zboară, a tăcere mirosea dorul tău de nimenea Mirosea a piatră grea noaptea ce te-mpodobea, cel ce nu te mai găsea a durere mirosea Repetitive El tocmai îmi înconjura somnul, petală căzând Cu râsul său limpede, absolut, ca o mutaţie genetică Autoportret Chiar şi acum mi se mai toarnă în buzunare ipotetice curajul pentru ziua de apoi Din alveola memoriei, numai rutinatul călău îmi va extrage cu forcepsul o teoremă de circumstanţă Prin labirintul de plumb, de mine însămi mă izbesc alergând între două camere de tortură Radiografia unui discurs Să faci disecţie pe cuvânt e-un act de reală anvergură, să-l rogi să se lase discurs ca apoi să-i bagi pumnul în gură, să-l întinzi până simţi că se rupe, să-l drapezi cu o falsă candoare, să-l înalţi la rangul de zeu, ca apoi să-l calci în picioare, să-l subţiezi ca pe-o hemogarfie, să-l fardezi abundent cu brucină, să-l arunci pe-un colac de salvare, să-l renegi, să-l atârni în vitrină, să-l închei pân’ la ultima capsă, să-l jupoi arborând o cortină, să-l înnozi de freatice nimburi şi-apoi să-l condamni la ghilotină Psalm Sunt Doamne, azi, în talpa ta un rid şi ochiul de păun ce mă deschid Chiar trupul meu e-un pergament subţire ce-a devenit o filă de psaltire Dă-mi Doamne o oglindă de abis, pe unda ei să pot ieşi din vis Sub lacrima-ţi doresc să-ngenunchiez, şi-ntreaga-mi fiinţă s-o cufund în crez Albastru de Voroneţ Sfinte Daniel, sihastru dă-mi o gură de albastru cu care să-nseninez toată fiinţa-n sol diez Să pot strânge în pahar toată liniştea din har, s-o dau lumii să înveţe armonia-n două feţe Lasă-mă să-mi limpezesc ochiul meu cel pământesc în mareea de pe zid, în care să mă închid În capela ta sixtină să rămânem fără vină, la judecata de apoi tu te roagă pentru noi Rugăciune S-a-mbolnăvit în mine şi cerul şi pământul, ajută-mă stăpâne să descifrez Cuvântul Să mă trezesc din somnul vâscos, care mă strânge şi sparge-nchipuirea din mine, să pot plânge Ajută-mă să vindec noianul de-ntuneric şi pe coperta vieţii să scriu un alt generic Ecoul Furtuni, talazuri şi torente se strâng în spumă, se frământă, pe când e soarele-arzător în tine frigul aprig cântă, când primăvara debutează cu flori şi raze se-mpleteşte, în ochii tăi se scutur frunze şi vântul aprig biciuieşte, iar eu de tine mă apropii, mă-ngheaţă recea ta privire şi-atunci mă pierd în sumbre gânduri şi chem a nopţii-nvăluire şi mă întreb, când la răscruce de gând şi căi eu am ajuns, pe care drum s-ajung la tine şi nu găsesc niciun răspuns, ori soarele-ţi trimite raze din care tu îţi faci manta, sau noaptea tainic te-mpresoară ca eu să nu te pot vedea, încerc să potolesc furtuna şi liniştea încerc s-o chem, dar e zadarnică trudirea şi poartă un ceresc blestem: să fiu mereu dusă de valuri şi singură ca Prometeu de-ncerc să strig, aud departe al gândurilor trist ecou Aruncarea monedei Mă mai preling şi mai răsar, şi vindec marea, şi-o tresar Mai urc în mine şi cobor, cu aripi şiroinde zbor Mai vine frigul să-mi respire toţi schimnicii din mănăstire Pe când moneda lunii-şi cată o visterie adecvată Sofia – pentru nepoţica mea – Eşti micuţă ca o gâză, încerci să dezlegi mistere înotând în ochii mamei, eşti cea mai de preţ avere Sufleţel sculptat în raze de esenţă şi lumină, gingăşie nepereche care vindecă şi-alină Adierea unui înger risipind ceaţa din noi, călăuză pentru drumuri nepătate de noroi Cu privirea ta de aur speli lingouri de tăcere, cu un zâmbet cureţi lumea de tristeţe şi durere Eşti o amplă teoremă dezlegându-se mereu cu răbdare şi iubire chiar de către tatăl tău Ochi magnetic – lui Nichita Stănescu – in memoriam El era numai inimă, străveziu de atâta iubire, de aceea desfrunzea fiecare secundă cu surâsul lui de zeu şlefuit de himere El era numai lacrimă, neîncăput în arcada luminii, de aceea se oglindea în adâncul pământului ca-ntr-o aripă, smulsă, de înger El era numai imensă nelinişte, străbătând insomnia, de aceea obişnuia să-şi lase chipul cel limpede pe buzele pietrelor, în semn de protest El era numai cavaler imuabil, pretutindeni somat de zăpezi, de aceea prin sângele său filtra dimineaţa, aruncând-o sub paşii noştri ca pe-o carte de vizită Logaritmul tăcerii Doamne, Iar m-arunc în gândul tău Ca să-mi recreezi făptura, Să nu mai rostesc cu gura Numai pomeniri de rău Doamne, Să cuprind cu inima Şi cu mintea mea puţină Strălucirea ta divină, Un Tabor aş sublima Doamne, Gata sunt să intru-n ritm Cu lumina şi culoarea Răsfoind din valuri marea Prin tăceri de logaritm Doamne, Fă-mă tu să fiu oricând Din cununa ta o rază Ce secunda traversează Tot adâncul luminând Doamne, Pune-mi tu din nou pe deget, Cu peceţi de cer, inelul Să-mi înmoi în Psalmi penelul La urcuşuri să nu preget Doamne, Cel ce vii la noi în taină Cu iubirea ta enormă, Nu mă scoate la reformă Dă-mi a Duhului tău haină Doamne, Oglindeşte-te în mine Prin lucrare dă-mi misterul, Noi, românii, întru tine Fă să ne-nrudim cu cerul Miracol Pietre limpezi de smarald În priviri copiii poartă, Trec prin ele şi mă scald Şi-n cer se deschide-o poartă Sfinţii Sfinţii noştri-s alfabetul, O oştire de lumină, Care-şi duc închis secretul Într-o cruce bizantină Acum ( ) Acum, sub gloanţele trasoare Durerea noastră dă în floare; Neîncetat Şi mame nu mai ştiu a plânge Decât cu lacrima de sânge; A propriilor fii Pe rug minciuna este arsă Pe când istoria ne varsă Peste Isus Călcăm cu inima în mână Peste Bastilia română Care-a căzut Mi-e dor de Nichita Mi-e dor de Nichita, Ca pietrei de zbor Mi-e dor de Nichita, Neant curgător Mi-e dor de Nichita, Vistier de cuvinte, Ca păsării Phoenix De cenuşa fierbinte Mi-e dor de Nichita, Etern mesager, Fereastra deschisă Din noi, către cer Mi-e dor de Nichita, Ca pietrei de zbor Mi-e dor de Nichita, Neant curgător Incursiune în astral Eu sunt balsamul de cuvinte pe rana ta cea mai adâncă, sunt aurora boreală ce n-a fost răsărită, încă Eu sunt pagoda ta de fluturi în care vrei să-ngropi trecutul, sunt armătura disperării din care-ţi ricoşează scutul Eu sunt mirabila icoană, sunt limpezimea şi misterul, sunt mica ta eternitate prin care se revarsă cerul Eu sunt reversul amăgirii, sunt uneltirea bucuriei, sunt îngerul durerii tale scurs la picioarele Mariei Eu sunt chiar clinchetul speranţei, sunt o medalie-a luminii, în piramida ta de gheaţă nebun ce-şi răsădeşte crinii Eu sunt o nişă pentru suflet în alergarea ta eternă, sunt timpul ce-ţi sculptează mistic în rouă neştiută pernă Eu sunt ediţia de seară a unei lacrime divine, sunt oază de luciditate întinsă-ntre Isus şi tine Cascadă de lumină Sunt o cascadă de lumină Dintr-un tărâm necunoscut, C-o reverenţă bizantină Vin, Doamne, mâna să-ţi sărut Sculptură în vid Absenţa ta, în sfeşnic mai rumeneşte ceara Priviri sculptează vidul, În marmori de Carrara Poeta Nina Caba s-a născut la data de decembrie , în localitatea Bordeni, judeţul Prahova Este absolventă a Facultăţii de Zootehnie şi Medicină Veterinară din Cluj-Napoca A lucrat ca inginer zootehnist în Ulmeni şi Baia Mare A debutat cu poemul Constelaţii în Suplimentul literar artistic al Scânteii Tineretului în anul Colaborează la publicaţiile Luceafărul, Pentru socialism, Graiul Maramureşului Volume de poezii: Alibi pentru fetiţa cu chibrituri Bucureşti : Litera, p : il Acesta e preţul ; Săgeata din arc Bucureşti : Litera, p : il (cu Marius Caba) Solo pentru piramide : poeme Baia Mare : Scriptorium, p : il Sursa: Temian, Laura; Marinescu, Otilia; Brezovszki, Ana-Maria Autori maramureşeni : dicţionar biobibliografic Baia Mare : Umbria, , p - , CUPRINS Cuvânt înainte Mesaj Radar Frescă Aripă de aer Kinetos Menuet Îndeletnicire cotidiană Contagiune Palimpsest cu fructe de pădure Femeie de ceasornic Haiku Geneza unui frig imens Fotograme în sepia Renaştere Porunca a VI-a Rapsodie pentru F G Lorca Memento Oglinzi de rouă Contur sonor Ecouri în pupile Pe dinlăuntru Chihlimbare Poluat cu himere Lustruite florete Transfuzie Spirala sufletului Variantă Logica unui armistiţiu Strivit între coperţi de carte Eternul din pupile Suspin Cortină de lacrimi Sechestru Mirosea a clar de vânt Repetitive Autoportret Radiografia unui discurs Psalm Albastru de Voroneţ Rugăciune Ecoul Aruncarea monedei Sofia Ochi magnetic Logaritmul tăcerii Miracol Sfinţii Acum ( ) Mi-e dor de Nichita Incursiune în astral Cascadă de lumină Sculptură în vid 